ประธานสภาผู้แทนราษฎร มั่นใจสภามีความเสี่ยงต่ำ มีมาตรการเข้มป้องกันโควิด -19
นายชวน หลีกภัย ประธานสภาผู้แทนราษฎร กล่าวถึงกรณีที่นายอนันต์ ผลอำนวย ประธานคณะกรรมาธิการกิจการสภา ขอให้งดการประชุมสภาผู้แทนราษฎรออกไปก่อน เพราะไม่อยากให้สภาเป็นคลัสเตอร์ของการแพร่ระบาดของโรคโควิด -19 ว่ารู้สึกเห็นใจ แต่ตนเองได้อธิบายให้ทราบว่าความเสี่ยงในสภามีน้อย เพราะสภามีมาตรการเข้มงวดและได้หารือกับนางพรพิศ เพชรเจริญ เลขาธิการสภาผู้แทนราษฎร รวมทั้งเจ้าหน้าที่ทุกระดับ พบว่าไม่มีเจ้าหน้าที่ที่มีปัญหา เพราะมีมาตรการเข้มงวด ซึ่งเลขาธิการสภาผู้แทนราษฎร ยังยืนยันว่าเกือบร้อยเปอร์เซ็นต์ไม่มีความเสี่ยง จึงขอให้ความมั่นใจ ดังนั้นในวันพุธที่ 30 มิถุนายนนี้ ยังคงมีการประชุม โดยมีเรื่องที่ค้างการพิจารณาและมีพระราชบัญญัติใหม่ที่เสนอโดยรัฐบาลเข้าสู่สภา ย้ำว่าเป็นหน้าที่ของสมาชิกสภาผู้แทนราษฎรที่จะต้องมาประชุม ขณะนี้ยังไม่มีเหตุการณ์ผิดปกติในสภา เป็นเพียงความวิตกสถานการณ์ภายนอก ต้องทำงานเพื่อประโยชน์ของประชาชนนายชวน ยังกล่าวว่า ขณะนี้สภามีเรื่องค้างการพิจารณาจำนวนมาก ต้องขอความร่วมมือสมาชิก หากไม่ใช้เวลาในการอภิปรายยาวหลายเรื่อง ก็จะผ่านไปได้ ซึ่งขณะนี้มีเรื่องค้างการพิจารณากว่า 100 เรื่อง แบ่งเป็นหมวดหมู่ประมาณ 20 กลุ่ม หากมีวันศุกร์ใดที่สะดวกก็จะนัดประชุมพิเศษ พร้อมกันนี้ ยังขอให้ทุกฝ่ายช่วยกันบรรเทาภาระของบุคลากรทางการแพทย์ ด้วยการพยายามไม่ให้มีการติดเชื้อเพิ่มเติม ดูแลป้องกันตนเองด้วยการสวมหน้ากากตามมาตรการ